Novi padovi na tržištu nekretninama – prema najnovijim podacima portala Crozilla.com, prosječne tražene cijena stanova pale su za 0,5 posto na mjesečnoj razini, 1,3 posto na godišnjoj, te 3,9 posto u odnosu na listopad 2010.godine. U odnosu na isti mjesec 2008.godine, cijene stanova u prosjeku su pale za 16 posto.

Najveći pad cijena bilježe Pula (-1,6 posto) i Dubrovnik (-2,8 posto), a na godišnjoj razini Zagreb (-3,9 posto) i Rijeka (-2,2 posto).

U Rijeci je tijekom listopada prosječna tražena cijena stana ostala jednaka rujanskoj, 1464 eura po metru kvadratnom, što je 2,2 posto manje no lani u istom mjesecu. U Osijeku su prosječne tražene cijene na mjesečnoj razini porasle za 1,8 posto, a na godišnjoj razini 0,6 posto, pa se za jedan metar kvadratni u prosjeku tražilo 966 eura. U Varaždinu cijene stanova na mjesečnoj razini porasle za 0,7 posto, a na godišnjoj razini pale za 0,8 posto. Za tamošnji metar kvadratni u prosjeku se tražilo 1047 eura.

Pad cijena od 0,3 posto na mjesečnoj i 3,9 posto na godišnjoj razini bilježe stanovi u Zagrebu, a njihova je prosječna tražena cijena tijekom listopada iznosila 1714 eura po metru kvadratnom. Cijene pulskih stanova, kojima se tijekom listopada za jedan metar kvadratni u prosjeku tražilo 1406 eura, na mjesečnoj razini bilježe pad od 1,6 posto, a na godišnjoj blagi porast od 0,4 posto.

U Splitu je, prema podacima portala Crozilla.com, tijekom listopada cijena stana iznosila 2131 euro po metru kvadratnom, a to je 0,6 posto manje no mjesec ranije te 0,4 posto manje no u istom mjesecu lani. Pad cijena od 0,2 posto na mjesečnoj te 1,5 posto na godišnjoj razini bilježe stanovi u Zadru, gdje se za jedan metar kvadratni u prosjeku tražilo 1577 eura.

Po prosječnoj cijeni od 3048 eura za metar kvadratni tijekom listopada su se na portalu Crozilla.com oglašavali stanovi u Dubrovniku, a ta je cijena 2,8 posto niža no mjesec ranije.

Najveći pad u središtu Zagreba

Na godišnjoj razini najveći pad cijena bilježe stanovi u središtu Zagreba, a njihova je cijena pala za 6,1 posto, a za jedan se metar kvadratni u prosjeku tražilo 1947 eura. Pad od 0,6 posto na mjesečnoj i 3,9 posto na godišnjoj razini bilježe stanovi u Novom Zagrebu, a tijekom listopada njihova je prosječna tražena cijena iznosila 1426 eura.

Stanovi na zapadom dijelu grada na mjesečnoj razini bilježe pad cijena od 0,8 posto te pad od 3,3 posto na godišnjoj razini, a za jedan metar kvadratni, prema Crozillinim podacima, u prosjeku se tražilo 1658 eura. Najmanje promjene u cijenama bilježe stanovi na istočnom dijelu Zagreba, a njihove su cijene, kao i prošli mjesec ostale 1725 eura, dok su na godišnjoj razini pale za 1,7 posto.

Statistike pokazuju kako je situacija na tržištu nekretnina već mjesecima gotovo jednolična, iz mjeseca u mjesec cijene nekretnina bilježe lagana odstupanja koja u konačnici rezultiraju nižim cijenama, a s obzirom da nema naznaka promjene, za očekivati je da ćemo u tom tonu ući i u još jednu novu godinu.

Pri kupnji profitiraju kupci, najviše oni koji imaju „keš“, a u kredite se upuštaju samo najhrabriji.